C 47/96
LV
Eiropas Savienības Oficiālais Vēstnesis
7.2.2023.
Trešdiena, 2022. gada 6. jūlijs
43. aicina Bosnijas un Hercegovinas iestādes vairāk censties izveidot kopēju reģionālo tirgu, lai padziļinātu integrāciju Rietumbalkānos un izveidotu un garantētu personu brīvu pārvietošanos un preču, pakalpojumu un kapitāla brīvu apriti reģionā, kas būtu atspēriena punkts virzībā uz pievienošanos ES; uzsver, ka visām reģionālās ekonomiskās sadarbības shēmām Rietumbalkānos vajadzētu būt iekļaujošām un pieņemamām visām sešām valstīm, izveidojot vienlīdzīgu sadarbību un vienlaikus stiprinot turpmāku tiesību aktu saskaņošanu ar ES standartiem un acquis; šajā sakarībā pauž piesardzību par Atvērto Balkānu iniciatīvu, kas neaptver visas sešas valstis, un ir pārliecināts, ka tai vajadzētu būt balstītai uz ES noteikumiem un jāveicina ES integrācijas process;
44. atgādina, ka ir jāpieņem uzlaboti valsts līmeņa tiesību akti par gāzi un elektroenerģiju, atjaunīgajiem energoresursiem, energoefektivitāti un klimatu, lai panāktu ilgtspējīgu sociālekonomisko pāreju no oglēm un būtiski mazinātu enerģētisko nabadzību, un jāpastiprina vides un dabas aizsardzība un centieni virzībā uz zaļo pārkārtošanos, saskaņojot vides tiesību aktus un pieņemot vides aizsardzības stratēģiju; mudina Bosnijas un Hercegovinas iestādes nodrošināt lielāku saskaņotību ar ES standartiem un politikas mērķiem klimata aizsardzības un enerģētikas jomā saskaņā ar Eiropas zaļo kursu un zaļo programmu Rietumbalkāniem;
45. aicina Bosniju un Hercegovinu pabeigt nacionālā enerģētikas un klimata plāna izstrādi atbilstīgi vajadzīgajam 2030. gada enerģētikas un klimata ieceru vērumam;
46. norāda uz dažām pozitīvām norisēm vides aizsardzības jomā, ko ierosinājušas vietējās vides un pilsoniskās sabiedrības organizācijas; mudina Bosniju un Hercegovinu ievērot iedzīvotāju aicinājumus aizsargāt upes, jo īpaši infrastruktūras projektu un citu sabiedrisko labumu būvniecībā;
47. pauž bažas par pašreizējiem plāniem palielināt ogļu enerģijas ražošanas jaudu; aicina pielikt lielākas pūles, lai panāktu klimatnoturīgu un ilgtspējīgu enerģētikas pārkārtošanu, kuras pamatā ir atjaunīgie energoresursi, energoefektivitāte un enerģijas tirgus integrācija, virzot investīcijas un sniedzot atbalstu darba ņēmējiem, kuriem nepieciešama profesionālā pārkvalifikācija; mudina Bosnijas un Hercegovinas iestādes atteikties no jaunajām Ķīnas finansētajām ogļu ģenerācijas iekārtām, kas ir pretrunā ES valsts atbalsta noteikumiem un saistībām zaļās programmas Rietumbalkāniem kontekstā;
48. iesaka koncentrēt publiskās investīcijas uz ilgtspējīgiem projektiem, kas veicina sociālo tirgus ekonomiku, sekmē zaļo un digitālo pārkārtošanos un mazina smago gaisa piesārņojumu, tostarp tā starpnacionālajā aspektā, pilnībā izmantojot Ekonomikas un investīciju plānu Rietumbalkāniem; uzsver nepieciešamību ievērojami uzlabot ex ante ietekmes uz vidi novērtējumus, jēgpilni iesaistot vietējās kopienas, pilsonisko sabiedrību un neatkarīgos ekspertus, lai palielinātu pārredzamību, un nepieciešamību efektīvi saukt pie kriminālatbildības par noziegumiem pret vidi;
49. uzsver, ka ir svarīgi ievērot Bosnijas un Hercegovinas suverenitāti, īstenojot infrastruktūras projektus Bosnijā un Hercegovinā, jo īpaši projektus, kuros iesaistīti trešo valstu uzņēmumi;
Tiesiskums
50. uzsver, ka tiesiskums un tiesu sistēmas reforma ir demokrātiskas pārveides pamats, kas nodrošina juridisko noteiktību, pārredzamību, tiesu iestāžu pieejamību un nediskrimināciju;
51. aicina steidzami rīkoties, lai novērstu plaši izplatīto selektīvo tiesiskumu, valsts nozagšanu, nepotismu, kronismu, augsta līmeņa korupciju un kriminālnoziedznieku iefiltrēšanos, tostarp īstenojot jau ilgi gaidīto tiesību aktu atjaunināšanu attiecībā uz tiesisko integritāti, līdzekļu pārbaudi, interešu konfliktiem, publisko iepirkumu, informācijas pieejamību, liecinieku aizsardzību un valsts uzņēmumu pārstrukturēšanu; atkārtoti uzsver, ka visā Bosnijā un Hercegovinā ir steidzami jāveic tiesu sistēmas reforma, lai uzlabotu tiesu iestāžu profesionalitāti un integritāti, pamatojoties uz 14 galvenajām prioritātēm un 2019. gada Prībes ziņojuma ieteikumiem, nodrošinot pilnīgu institucionālo un finansiālo neatkarību, novēršot neizskatīto lietu lielo skaitu un stiprinot tiesu iestāžu darbinieku snieguma uzraudzību; pauž nožēlu, ka šo reformu kavē politiskās un tiesu amatpersonas;